Torben Hansen (S), 2009-01-22:
Danskerne udsættes hver dag for urimelig luftforurening som følge af den stadig stigende trafik og mangelen på politisk vilje til at skærpe kravene til bekæmpelse af forureningen fra trafikken.
Luftforureningen medfører, som vi jo også har hørt indtil flere gange her i dag, flere syge danskere, nedsat livskvalitet og større sundhedsudgifter.
Derfor har Socialdemokraterne tidligere fremsat en række forslag til bekæmpelse af luftforureningen fra trafikken.
Det var bl.a. partikelfiltre på dieselbiler og varevogne, gradvis indførelse af krav om partikelfiltre på alle varevogne i miljøzonerne, krav om SCR-katalysatorer på dieselkøretøjer i miljøzonerne samt en markant udvidelse af antallet af byer, der fremover skal kunne etablere miljøzoner.
Luftforureningen i byerne skal bekæmpes, og alene det triste faktum, at 1 million danskere ifølge OECD dagligt udsættes for uacceptabel luftkvalitet, synes jeg burde være nok til handling.
Der er 3.300 tilfælde af kronisk bronkitis, 11.000 tilfælde af akut bronkitis hos børn under 15 år, tusindvis af hospitalsindlæggelser og 2 millioner sygedage.
Det er fuldstændig uacceptabelt, og derfor er det også indlysende, at der skal handles.
Derfor må jeg sige, at jeg også synes, at det er skuffende med de bemærkninger, der har været fra regeringsordførerne i dag.
Der er mange ting at tage fat på.
Der er i dag 485.000 varebiler i Danmark, og det her store antal varebiler bidrager jo væsentligt til partikelforureningen især i de store byer.
Og de 485.000 varebiler er der sådan set ikke krav til i dag.
Dem kunne vi også godt tage med i sådan en kommende runde.
485.000 varebiler svarer rent faktisk til partikelforurening fra de 50.000 lastbiler og 14.000 busser, der er i Danmark.
Der skal også partikelfiltre på alle dieselpersonbiler og nye dieselvarevogne.
Partikelforureningen i de større byer skyldes jo faktisk primært dieselkøretøjer i trafikken, og i dag, i 2009, bliver der rent faktisk solgt dieselbiler uden partikelfilter.
Folk tror, at når de går ud og køber en fin lille dieselbil, er der automatisk partikelfilter på den, men det er der faktisk ikke på dem alle sammen.
Det korte af det lange er, at fra 2007 til 2008 steg andelen af de helt nykøbte private dieselbiler fra 27 pct. til 43 pct. af bilkøbene.
Alene der burde man gå ind og lave en ordning, der under alle omstændigheder sikrede, at alle nye dieselbiler blev købt med partikelfilter.
Det næste er SCR-katalysatorer på tunge køretøjer i miljøzonerne, og der er ikke alene rigtig god sundhed i at gøre det, da kvælstofilten er skadelig, men der er også rigtig god samfundsøkonomi i det, og endvidere giver det også en bedre brændstoføkonomi på de køretøjer, hvor katalysatorerne er monteret.
Derfor er det mig uforståeligt, at man ikke vil være med til et krav om SCR-katalysatorer på tunge køretøjer i miljøzonerne.
Når vi er ved miljøzonerne, vil jeg sige, at Socialdemokraterne også gerne ser, at vi får en markant udvidelse af antallet af byer med miljøzoner.
Når vi allerede nu med sikkerhed ved, at luftforureningen fra trafikken er skyld i tusindvis af dødsfald årligt, en betydelig belastning af sundhedsudgifterne, tabt arbejdsfortjeneste, nedsat livskvalitet for rigtig mange danskere, så giver det ingen mening, at det kun er borgerne i landets fem største byer, der skal have fordelene ved miljøzonerne.
Derfor skal antallet af byer, der har mulighed for at oprette miljøzoner, også udvides.
På den baggrund og med de bemærkninger vil jeg sige, at vi gerne vil støtte beslutningsforslaget fra SF.